Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: szervezetek jöjjenek létre, illetve működjenek, amelyek a gazdasággal összefüggő közfeladatok egy részének az érintettek önigazgatás útján való ellátására hivatottak. A gazdasági kamarákról szóló 1994. évi XVI. törvény megszületését követően gazdasági tevékenységet csak valamelyik gazdasági kamara tagjaként
Paragraph Index: 24

szervezetek jöjjenek létre, illetve működjenek, amelyek a gazdasággal összefüggő közfeladatok egy részének az érintettek önigazgatás útján való ellátására hivatottak. A gazdasági kamarákról szóló 1994. évi XVI. törvény megszületését követően gazdasági tevékenységet csak valamelyik gazdasági kamara tagjaként lehet folytatni. Ugyanakkor az egyes szakmai kamarákról külön törvények rendelkeznek. E törvények feladata, hogy — az általános köztestületi, kamarai ismérvek határain belül — az adott szakmai kamara, a tagok által gyakorolt hivatás sajátosságait tükrözzék. Ez a többnyire bizalmi elemeket, az etikai tartalmat hordozó foglalkozások, hivatások tekintetében különösen fontos. Főleg ott, ahol az önigazgatás hatékonyabb, mint a közvetlen állami irányítás. Az országgyűlési biztos hivatalból indított vizsgálatot például a Somogy Megyei Orvosi Kamara Orvosetikai és Fegyelmi Bizottsága eljárásával kapcsolatban, annak okán, hogy egy sikertelen orvosi beavatkozást követően — mely halálhoz vezetett —, az elhunyt hozzátartozója által a bizottsághoz benyújtott felelősség megállapítása iránti kérelemre — a nyári szabadságolásokra való hivatkozással — érdemi válasz, illetve a lefolytatott fegyelmi eljárás eredményeként meghozott határozat nem született. Az ajánlás felhívta az illetékes megyei kamara elnökét, hogy adjon számot az eljárás lefolytatásának elmaradásáról, valamint felhívta a Magyar Orvosi Kamara elnökét és a törvényességi felügyeletet ellátó népjóléti minisztert az érintett kamara által elkövetett törvénysértés megszüntetésére. Az ajánlásban megszólítottak elfogadták az országgyűlési biztos által tett megállapításokat, felhívásokat. Ennek eredményeként a népjóléti miniszter valamennyi megyei kamara etikai eljárásait érintő vizsgálatot rendelt el, valamint a kamarai törvénynek az etikai eljárást érintő rendelkezéseinek felülvizsgálatát kezdeményezte (OBH 6256/1997). Egy másik ügyben a pszichológusok érdekvédelmi szervezete a pszichológusi kamara létrejöttéről szóló törvény megalkotásának hiányát kifogásolta. A vizsgálat során az országgyűlési biztos megállapította, hogy a pszichológusi munkakörök betöltéséhez szükséges képesítési követelmények, illetve a pszichológusi tevékenység fogalma, tartalma nincs megfelelően szabályozva. A szakmai kamara és a képesítési követelmények együttes hiánya miatt veszélybe kerülhet a legmagasabb szintű testi és lelki egészséghez való jog. Az alkotmányos visszásság megszüntetésére ajánlásokat tett a 1999/18/II. szám művelődési és közoktatási, a népjóléti és a munkaügyi minisztereknek. Az ajánlásokat az érintettek elfogadták és a vonatkozó jogszabálytervezetét a három tárca véleményezésre megküldi (OBH 2605/1996). Az átmeneti társadalom alakuló piacgazdaságának egyik legfontosabb szereplőjévé váltak a monopolhelyzetbe jutott vagy a korábbi rendszerben szerzett monopolhelyzetüket megőrzött szolgáltatók. A velük szemben álló fogyasztó, az állampolgár helyzetére — a kiforratlan piaci mechanizmus viszonyai között — általában a kiszolgáltatottság jellemző. A távhőszolgáltatással kapcsolatos 1997. évi panaszok is többnyire a távfűtés egyre emelkedő díját, ezen belül az alapdíjat kifogásolták. Az előző parlamenti beszámolóban javasoltuk, hogy — az Állami Számvevőszék akkori megállapításaival egyetértve — a fogyasztók érdekvédelmét szolgáló szabályokat bővíteni kell. Az akkori ajánlásainkra is figyelemmel kidolgozott törvénytervezetet az elmúlt év áprilisában véleményeztük. Egyetértettünk azzal, hogy a fogyasztó és a szolgáltató közötti vitás kérdésekben a fogyasztói érdekképviseletek az önkormányzatokhoz, ha pedig itt nem jön létre egyezség, akkor a Magyar Energia Hivatalhoz fordulhatnak. Elfogadtuk azt is, hogy a fogyasztóvédelem részletes szabályait az új törvényhez kapcsolódó miniszteri rendeletben célszerű szabályozni. A törvényt az Országgyűlés várhatóan 1998. évi tavaszi ülésszakán fogadja el. Panaszosaink közül sokan szeretnének áttérni az elfogyasztott hőmennyiség egyedi mérésére, vagy gazdaságosabb fűtési módra. Mindkét kezdeményezést elhárítják a távfűtő művek. A jelenlegi helyzetben csak a szociális támogatási formák igénybevételét tudjuk a sokszor súlyos szociális helyzetbe jutott panaszosainknak ajánlani. Ezt azonban csak akkor vehetik igénybe, ha nincs díjhátralékuk (OBH 554/1995, 1944/1995). Előfordult vizsgálati gyakorlatunkban olyan eset is, amelyben a vidéki távfűtőmű anélkül emelte a szolgáltatásának árát, hogy erre a települési önkormányzat rendeletben felhatalmazta volna (OBH 2528/1997). 1995 óta törvényi felhatalmazás alapján a helyi önkormányzatok rendeletben szabályozzák a települési hulladék gyűjtését, elszállítását és a kötelező igénybevételt. A helyi rendeletekben a legtöbben a szolgáltatási díj mértékét, a díjfizetés rendeletben szabályozott alapját (lakás alapterülete, vagy lakók száma), a szolgáltatás gyakoriságát, az üdülőtulajdonosoknak az igénybevételi kötelezettség időtartamának meghatározását, a szolgáltatás ellenszolgáltatás arányosságát, a hulladékgyűjtés módját kifogásolták. Az önkormányzati rendelkezés alapján monopolhelyzetbe jutott szolgáltató tevékenységének kritikáját mindig a szerződést megkötő önkormányzathoz továbbítottuk, az önkormányzati rendeletekkel kapcsolatos törvényességi kifogásokat — például a méltányosság szabályozásának az elmaradását, vagy az üdülőtulajdonosokkal kapcsolatos diszkriminációt — magának a rendelet alkotójának címeztük (OBH 2849/1995, 3105/1995, 5480/1996). Az ivóvízellátással és csatornázással kapcsolatos fogyasztóvédelem egy része az önkormányzatok által biztosítani kívánt garanciarendszerben, más része közvetlenül a szolgáltatókra vonatkozó jogszabályok végrehajtási gyakorlatában kellene, hogy megvalósuljon. Vizsgálataink során találkoztunk olyan vízművel, amely nem vette figyelembe a mellékvízmérők működtetésével kapcsolatos szerződési feltételeket, és továbbra is fenntartotta az egyetemleges felelősséget (OBH 6314/1997). Volt olyan is, amelynek blanketta szerződései a hatályos rendelkezésekhez képest hátrányos feltételeket írták elő a fogyasztóknak (OBH 4751/1997). Előfordult olyan eset is, amikor az azonos kerületben lakók által fizetett víz- és csatornadíját különböző módon állapították meg, attól függően, hogy az illető bérlő vagy tulajdonos volt (OBH 6060/1996). Az egyik város külterületén az önkormányzat nem gondoskodott az ott lakók ivóvízellátásáról. Megállapítottuk, hogy az önkormányzatnak rendeletet kell alkotnia és abban kötelezettséget kell vállalnia a település lakóinak ivóvízellátásáról (OBH 2705/1995). Az egyik állami tulajdonú vízmű a csatornadíjból nem nyújtott locsolási kedvezményt, ezért felkértük még az elmúlt beszámolási időszakban a közlekedési, hírközlési és vízügyi minisztert, hogy a vonatkozó rendeletet a fentieknek megfelelően módosítsa. Az 1997-ben megismételt ajánlás ellenére nem történt meg a jogszabályi módosítás (OBH 89/1995). Az elektromos áram szolgáltatókkal kapcsolatos jogos panaszok általában a késedelmes számlázást kifogásolták. Ez a panaszosnak különösen akkor okoz súlyos sérelmet, ha a reklamációját nem kellő alapossággal vizsgálják, vagy elmarad a jogorvoslatra vonatkozó kioktatási kötelezettség. Az egyik vizsgált ügyben a panaszos több évig nem kapott számlát, a pótlólag kiállított számla igen magas összegét az áramszolgáltató egy összegben kérte. A számla összegével a panaszos nem értett egyet, kifogásait azonban nem kellő alapossággal vizsgálták felül, majd két alkalommal indokolatlanul kikapcsolták nála az áramszolgáltatást. Az ügyben a Magyar Energia Hivatal felülvizsgálatát kértük, amely megállapította az áramszolgáltató mulasztását és egy kölcsönösen elfogadható egyezségre hívta fel a feleket. Az egyezség létrejött és a hátralék kifizetésére a panaszos részletfizetési kedvezményt kapott. Az ügy tanulságai alapján felkértük az elnök-vezérigazgatót, hogy fokozottan gondoskodjon a fogyasztói panaszok kivizsgálására. Az ő utasítása alapján a fogyasztói panaszok kivizsgálásának rendjét átdolgozzák (OBH 3647/1996). A monopolhelyzetben lévő szolgáltatók közül kétségkívül a Matávval volt a legtöbb gondunk a jogosnak tűnő panaszok vizsgálata során. A Matáv szolgáltatásaival kapcsolatban a panaszosok többsége a számlázást sérelmezte, annak összegét, valamint a reklamációk felülvizsgálatának módját. Az állampolgári jogok biztosának helyettese megállapította, hogy a jelenlegi jogszabályok a számlázással kapcsolatos panasz esetén a távközlési szerv hatáskörébe utalják azt, hogy saját műszaki apparátusát, saját számlázási módszerét másodfokon is vizsgálja felül. Valóságos másodfokú vizsgálat hiányában a panaszos csak bírósági perben vitathatja a követelés jogosságát. A jelenlegi szabályozás szerint a Fogyasztóvédelmi Felügyelőségnek nincs hatásköre az ilyen jellegű panaszok elbírálására, tehát e körben nem valósul meg a fogyasztóvédelem. Ezt a jogbiztonság körében felmerülő problémát még

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes